Kings klop Sharks en maak dit drie ná mekaarDrie ná mekaar. En hierdie oorwinning teen die Sharks op die Kings se tuisveld in Port Elizabeth sou vir die Kings ongetwyfeld die soetste gewees het. Die span van Lionel Cronje het nou met die Waratahs oorsee en die Rebels en die Sharks tuis afgereken. Die Durbaniete is met 35-32 geklop en het die eerste Suid-Afrikaanse span geword wat teen die Kings verloor het. Die wedstryd het taamlik gelykop verloop, maar die tuisspan het sy kanse beter gebruik – en vier drieë teen twee vertel ŉ eie storie. Terwyl daar in die Baai oor hierdie oorwinning gejubel word, is daar die slegte nuus dat die Sharks se kaptein Pat Lambie weer van die veld is. Wéér was dit harsingskudding wat ŉ einde aan sy wedstryd gemaak het. Dit volg op sowat 13 weke wat hy verlede jaar nie kon speel ná hy deur CJ Stander in die toets teen Ierland geloop is nie. Hy was ook vroeër in sy loopbaan ŉ paar weke met harsingskudding langs die kantlyn. Die grootste verrassing was ongetwyfeld die manier waarop die Kings se skrum in die tweede helfte met die besoekers gemors het. Twee Springbokke, Beast Mtawarira en Coenie Oosthuizen, is ná ŉ paar vernederende skrums vervang. Die telling het deurgaans taamlik wipplank gery met nie een van die spanne wat beheer op die telbord kon kry nie. Daar is miskien ŉ raps te veel geskop, maar die gelykop stryd en die tuisspan wat voor meer as 20 000 ondersteuners hulle deel gedoen het, het dit ŉ dag gemaak wat in die Baai onthou sal word. Die wenpunte is kort voor die einde aangeteken toe Pieter-Steyn de Wet gaan druk het. ♦ Dis nooit te laat om ŉ droom te verwesenlik nie. Alshaun Bock, wat Dinsdag 35 word, het vanjaar die eerste keer Superrugby gespeel. Hy het twee goeie drieë op die vleuel gedruk, met sy werkverrigting indruk gemaak en was die uitstaande speler op die veld. Hy het reeds in 2003 vir die SA o.21-span en die Blitsbokke gespeel en het van die een unie na die ander getrek sonder om werklik die wêreld aan die brand te speel. Puntemakers – Southern Kings (18) 35: Drieë: Alshaun Bock 2, Lionel Cronjé, Pieter-Steyn de Wet. Doelskoppe: Cronjé 3. Strafdoele: Cronjé 2. Skepskop: Cronjé Sharks (16) 32: Drieë: Daniel du Preez, Lwazi Mvovo. Doelskoppe: Pat Lambie, Garth April. Strafdoele: Lambie 2, April 4